ลุยหุ้นกลาง-เล็กพันล้าน
บล.ไทยพาณิชย์ บุกไพรเวทฟันด์เจาะหุ้นกลาง-เล็ก ชูจุดเด่นผลตอบแทนเหนือตลาด 3 ปี แจกกำไร 100%
2 เม.ย. 2556

บล.ไทยพาณิชย์ บุกไพรเวทฟันด์เจาะหุ้นกลาง-เล็ก ชูจุดเด่นผลตอบแทนเหนือตลาด 3 ปี แจกกำไร 100% 
ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ไทยพาณิชย์ เปิดเผยว่า บริษัทรุกธุรกิจกองทุนส่วนบุคคลเสนอผ่านผลิตภัณฑ์ไพรเวท พอร์ตฟอลิโอ เจาะกลุ่มลูกค้าไปรเวตของธนาคารไทยพาณิชย์ ลงทุนขั้นต่ำ 30 ล้านบาท ตั้งเป้าปีนี้จะมีขนาดการลงทุน 1,000 ล้านบาท และปีหน้า 2,000 ล้านบาท 
ทั้งนี้ชูจุดเด่นเน้นลงทุนหุ้นขนาดกลางและเล็กที่มีการเติบโตสูง โดยเน้นลงทุนในเชิงมูลค่าเพื่อหาผลตอบแทนระดับ 30-100% และตามสถิติที่เก็บมาในอดีต คาดหวังว่าใน 3 ปี จะสร้างผลตอบแทนให้กับลูกค้า 100% เพราะจากตัวเลขย้อนหลัง 12 ปี หุ้นในกลุ่มเหล่านี้ให้ผลตอบแทนเชิงราคาสูงกว่าตลาดโดยกลุ่มหุ้นขนาดกลางให้ผลตอบแทน 20.9% ขนาดเล็ก 28% ชนะดัชนีหุ้นไทยให้ผลตอบแทน 14% 
สอดคล้องกับตัวเลขของฟุตซี่ SET small cap Index และฟุตซี่ SET mid cap Index ในช่วง 6 ปี ให้ผลตอบแทน 183% และ 118% ตามลำดับ สูงกว่าฟุตซี่ SET Large cap Index อยู่ที่ 104% และ SET อยู่ที่ 102% และ SET50 อยู่ที่ 87% 
สำหรับวิธีการเลือกหุ้นจะมุ่งพิจารณาบริษัทที่มีรูปแบบธุรกิจที่เหนือกว่าคู่แข่ง และโตอย่างยั่งยืนในระดับสูง ซึ่งปัจจุบันหุ้นขนาดกลางและขนาดเล็กที่ราคายังไม่สูงราคาต่ำกว่ามูลค่าพื้นฐานยังมีอยู่เป็นจำนวนมาก และกลุ่มธุรกิจที่มองว่ายังมีโอกาสเติบโตในระยะยาว คือ กลุ่มไอซีที กลุ่มธุรกิจที่เกี่ยวข้องกับการลงทุนโครงสร้างพื้นฐาน ดิจิตอลทีวี เปิดเสรีประชาคมเศรษฐกิจอาเซียน (เออีซี) และการบริโภคในประเทศ 
“ลูกค้าต้องการผลิตภัณฑ์นี้ และธุรกิจบริหารกองทุนส่วนบุคคลมีสัดส่วนไม่ถึง 10% ของฐานเงินฝากทั้งระบบ 10 ล้านล้านบาท ในอนาคตจะเพิ่มบริการใหม่ๆ อีก เช่น บริหารการไปลงทุนตลาดหุ้นในอาเซียน” ม.ล.ทองมกุฎ กล่าว
บริษัทคาดหวังว่าในปีแรกผลิตภัณฑ์นี้ จะสร้างรายได้ประมาณ 14 ล้านบาท และปีหน้า 50 ล้านบาท แต่ผลงานรวมเพียง 3 เดือนแรกสามารถสร้างกำไรสุทธิได้ 60% ของเป้าหมายกำไรทั้งปีที่ตั้งไว้ 330 ล้านบาทแล้ว และอยู่ระหว่างการพิจารณาปรับเพิ่มเป้าหมาย ส่วนบัญชีมาร์จินปล่อยเพียง 900 ล้านบาท จากเป้าปีนี้ที่ระดับ 1,200 ล้านบาท